钦定古今图书集成/明伦汇编/氏族典/第124卷 > 陈文龙
## 钦定古今图书集成/明伦汇编/氏族典/第124卷 > 陈文龙

按《宋史陈文龙传》：“文龙，字君贵，福州兴化人，丞相俊
卿之后也。能文章，负气节。初名子龙，咸淳五年，廷对
第一，度宗易其名文龙。丞相贾似道爱其文，雅礼重
之。由镇东军节度判官历崇政殿说书，秘书省校书
郎，数年拜监察御史。皆出似道力。已忤似道，知临安
府。襄阳久被围，似道日恣淫乐，不少加意。时阳请督”
师，而阴使其党留己，竟失襄阳。文龙上疏极言其失，
似道大怒，黜文龙知抚州，旋又使台臣李可劾罢之。
未几，吕文焕导大军东下，范文虎首迎降。似道兵溃，
始悔不用文龙之言。起为左司谏，寻迁侍御史，累迁
至参知政事。未几，议降，文龙乃上章乞归养。既出国
门而悔之，复上疏求还。不报，乃归益王称制于福州，
复以文龙参知政事。漳州畔，以文龙为闽广宣抚使
讨之。兴化石手军亦畔，复命文龙为知军平之。已而
降将王世强复导大军入广攻城，通判曹澄孙开门
降。执文龙与其家人至军中，欲降之，不屈。左右凌挫
之，文龙指其腹曰：“此皆节义文章也，可相逼邪？”强之
卒不屈，乃械系送杭州。文龙去兴化，即不食，至杭饿
死。其母系福州尼寺中，亦死。